বিশ্বকাপে লাইভ সম্প্রচারের সময়ে যৌন হেনস্থা। এই ট্র্যাডিশন চলছেই। এবার অবশ্য মহিলা সাংবাদিক নন। হেনস্থার শিকার এক পুরুষ সাংবাদিক। যা নিয়েই এখন বিতর্কের গনগনে আঁচ সোশ্যাল মিডিয়ায়।

এই বিষয়ে অন্যান্য খবর

কেন সাংবাদিকের বুকে হাত দিয়ে চুম্বন, অবশেষে ফাঁস রহস্য
লাইভ অনুষ্ঠানেই মহিলা সাংবাদিকের শ্লীলতাহানি! সোশ্যাল মিডিয়ায় ঝড় ভিডিওয়


ছোট্ট একটা ভিডিও ভাইরাল হয়েছে সম্প্রতি। সেখানেই দেখা যাচ্ছে, দক্ষিণ কোরীয় টিভি চ্যানেল এমবিএন-এর সাংবাদিক জিওন গ্যাং রিওল রাশিয়া থেকেই লাইভ সম্প্রচার করছিলেন। সেই সময়ে তাঁকে ‘আক্রমণ’ করে বসেন দুই রুশ সুন্দরী! দেখা যায় প্রথমে এক মহিলা সমর্থক চুমু খাওয়ার পরে ফের আবির্ভাব ঘটে দ্বিতীয় জনের। হাতে বিয়ারের গ্লাস হাতে সেই সুন্দরী পুরুষ সাংবাদিকের গালে আলতো করে চুম্বন করে চলে যান।

পরিস্থিতি হালকা করার জন্য সাংবাদিক মৃদু হাসলেও স্পষ্টতই বিব্রত হতে হয় তাঁকে। এর আগেও দু’জন মহিলা সাংবাদিককে সম্প্রচারের সময়ে বুকে হাত দিয়ে চুম্বন করেছিলেন পুরুষ সমর্থকরা। এই ঘটনা নিয়েই চিনের সবথেকে জনপ্রিয় ওয়েবসাইট ওয়েইবো-তে বিতর্কের ঝড় ওঠে। সেখানে সরাসরি রাশিয়ান ফুটবল সমর্থকদের কড়া নিন্দা করা হয়েছে।
একজন প্রশ্ন তুলেছেন, ‘‘এমন ঘটনা কেন যৌন হেনস্থা নয়?’’ অন্য একজন বিদ্রুপাত্মকভাবে লেখেন, ‘‘সুন্দর দেখতে কেউ যদি চুম্বন করেন, তাহলে সেটা মোটেও হেনস্থা বলে গণ্য করা হয় না।’’
রাশিয়া বিশ্বকাপে বেশ কয়েকবার এমন অপ্রীতিকর পরিস্থিতির উদ্ভব হওয়ায়, প্রশ্নের মুখে সাংবাদিকদের নিরাপত্তা।